Wekîlanê HDPyî Dilşade Cambaz û Huda Kaya derheqê destsernayîşê wekilîya Omer Faruk Gergerlîogluyî û îşkenceyê vera ey de ANFyî rê qisey kerd.
Wekîle Dilşade Cambaz da zanayene ke hêrişî vera pêro wekîlanê muxalefetî yê û AKP xîret keno ke çimê komelî bitersno. Dilşade vat: ''Selahîyetê Meclîsî wedarîyayo. Welat de huqûq ameyo çinkerdene û têna xîretê çimternayîşî esto. Hêrişê vera wekîlêkî seba ternayîşê pêro merdiman o.  Partîyanê muxalefetî hêrişanê vera Gergelîogluyî û HDPyî rê veng nêkerd. 2016 de wexto ke hemserekê ma, wekîlê ma, endam û îdarekarê ma tepişîyaybî ê reyna bêveng bibî. Nê hêrişî têna vera HDPyî nîyê.
Înan destpêk de hêrişê kurdan kerd la dima hêrişê Bogaziçi, cinîyan û pêro merdiman kerd. Faşîzm cîyakerîye nêkeno. Eke ma pîya têbigêrê, vengê xo berz bikerê ma eşkenê verê nê hêrişan bigêrê. ''
Huda Kaya ard ziwan ke AKP tim kurdan û muxalîfan ser o senaryoyanê newîyan virazeno û vat: ''Aya ke zerrîya ma dejnena bêvengî ya. Bêvengîya CHP û partîyanê bînan nêna qebulkerene. Gergerlîoglu têna seba wekîlanê HDPyî nobeta edaletî nêkeno. Muxalefet pê telefonanê nimiteyan nêeşkeno berpirsîyarîya xo ra biremo. Ganî vera nê hêrişan xoverdayîş dewam bikero. Na têna berpirsîyarîya HDPyîjan nê ya pêro beşanê komelî ya.''
